《寒光阁》
宋代·朱彦

驾舟掠杭越，小泊清溪门。平生江令尹，邀我溪南园。

丹碧气成霞，楼疏何郁盘。江城春事起，腊候已向残。

的皪小梅花，暗香媚山樊。冰髯绝可爱，青士联苍官。

君家艺兰畹，岁久兰有荪。我生真漫浪，嗜好无一存。

尚作山水想，十年劳梦魂。历眼沧洲趣，兹盟那可寒。

他年钓竿手，来傍沈郎滩。

作者简介：朱彦，字世英，南丰（今属江西）人。神宗熙宁九年（一○七六）进士，调舒州司法参军。哲宗绍圣中除江西转运判官，未几，移江东。徽宗继位，召为刑部侍郎。大观元年（一一○七），以显谟阁待制知杭州。四年，徙知颍昌府。宣和中，以疾乞归。卒于江宁，年六十八。事见《乾道临安志》卷三、清同治《南丰县志》卷二三。今录诗八首。